Wara li l-Qorti tal-Appell ċaħdet it-talba li saret minn 11-il raġel li kienu vittma ta’ abbuż sesswali minn żewġ qassisin meta ġiet ikkonfermat is-sentenza mill-ewwel Qorti li kienet ċaħdet it-talba għal kumpens, issa dawn issa mistennija l-ewwel jieħdu l-kaz quddiem il-kostituzzjonali u jekk hemm jitilef ukoll, il-każ jista’ jispiċċa quddiem il-Qorti Ewropea Il-vittmi għamlu talba għall-kumpens, wara li l-Qorti Kriminali fl-2011 kienet sabet lill-patrijiet Carmelo Pulis u Godwin Scerri ħatja ta’ abbuż sesswali fuq subien li kienu jgħixu f’Dar San Ġużepp, u kkundannathom ħames u sitt snin ħabs rispettivament. Il-Qorti tal-Appell, ippreseduta mill-Prim Imħallef Joseph Azzopardi u mill-Imħallfin Tonio Mallia u Miriam Hayman, ikkonfermat sentenza tal-Qorti tal-Maġistrati u ċaħdet it-talba għal kumpens fuq il-bażi li l-każ kien preskritt, għax qabżet l-iskadenza ta’ sentejn stipulata fil-liġi. Il-Qorti ma laqgħetx l-argument tal-vittmi, li l-preskrizzjoni kellha titwaqqaf minħabba li kienu għaddejjin diskussjonijiet bejn il-vittmi u l-kurja fuq għajnuna psikoloġika. Il-Qorti fid-deċiżjoni tagħha qalet li d-diskussjonijiet saru fi spirtu ta’ rikonċiljazzjoni, u ma jfissirx li bil-laqgħat li l-Arċisqof kellu mal-vittmi, il-Knisja kienet qed terfa’ responsabbiltà għar-reati mwettqa mill-qassisin, u għalhekk il-perjodu ta’ preskrizzjoni baqa’ validu. Il-vittmi ta’ abbuż sesswali fis-snin 80 qegħdin qalu li dan il-każ mhux se jieqaf hawn u qegħdin jikkontendu li bħal ma seħħ f’pajjiżi oħra, fejn il-Qorti ordnat li jingħata kumpens għad-danni, huma wkoll jingħataw dan l-aċċess, bħal ma ngħata minn Qorti Pollakka fuq atti ta’ pedofelija. Fi Gdansk qassis kien ordnat li jħallas, €92,500 lil ċertu Marek Mielewczyk ta’ 50 sena li kien sofra minn abbuż sesswali bejn l-1982-87. Sadanittant il-Knisja Kattolika fl-Awstralja mistennija tħallas akar minn $1 miljun wara li qassis, Gerald Ridsdale kien stupra tifel ta’ disa’ snin fl-1982 f’Mortlake. Il-Qorti tal-Maġistrati u anke l-Qorti tal-appell kienu sabu lill-eks patrijiet Godwin Scerri u Carmel Pulis ħatja li f’Awwissu 2011 u qabel abbużaw minn minorenni. L-Imħallef David Scicluna kien qal fis-sentenza tiegħu li minkejja li Godwin Scerri u Carmel Pulis huma avvanzati fl-età u għandhom problemi ta’ saħħa, dawn il-fatturi m’għandhomx jikkundizzjonaw is-sentenza tal-Qorti għaliex ir-reat mwettaq hu ikrah u ħalla effetti kbar fuq il-vittmi. L-Imħallef kien sostna li l-piena mgħotija taqa’ fil-parametri tal-liġi peress li l-parametri ta’ priġunerija huma minn minimu ta’ tliet snin sa massimu ta’ tnax-il sena. Madanakollu għaraf ukoll il-fatt li kemm Godwin Scerri u Carmel Pulis iddedikaw snin minn ħajjithom biex jgħinu lill-ħaddieħor. Fis-sentenza tiegħu l-Imħallef Scicluna qal li Carmelo Pulis ma nstabx ħati li abbuża lil Jason Camilleri minħabba li l-każ huwa preskritt filwaqt li Godwin Scerri ma nstabx ħati li abbuża lil Oliver Goodrum minħabba nuqqas ta’ provi. L-Imħallef Scicluna kien qal ukoll li d-Direttur tal-Ħabs għandu l-faċilitajiet kollha biex joffri l-għajnuna psikjatrika lil Pulis u lil Scerri. F’Lulju tal-2017, l-Arċisqof ta’ Malta, Mgr Charles Scicluna kien xehed fil-Qorti fil-proċeduri ċivili fuq dan il-każ li nstema’ bil-magħluq. F’Marzu tal-istess sena, il-Qorti Kostituzzjonali laqgħet talba tal-vittmi għar-rekuża tal-Imħallef Joseph Micallef milli jisma’ l-każ minħabba d-dubju ta’ nuqqas ta’ imparzjalita’ minħabba r-rwol tiegħu bħala President ta’ Radju Marija. Il-Qorti kienet qalet li għalkemm ma kien hemm ebda rabta bejn ir-radju u l-arċidjoċesi u r-rwol tal-Imħallef bħala President hu distint minn dak tad-direttur tal-programmi, hemm il-perċezzjoni ta’ rabta bejn l-istazzjon tar-radju u l-awtoritajiet tal-Knisja f’Malta. L-Avukati Patrick Valentino u Franco Vassallo qed jidhru għall-vittmi.